Poštové protokoly

POP3 (Post Office Protocol) – je protokol elektronickej pošty, ktorý neumožňuje vytváranie priečinkov na serveri, doručená pošta je prijímaná do jediného priečinka. Prijímajú sa len nové správy a je možné nastaviť, aby po stiahnutí do poštového klienta na serveri ostávali kópie daných správ. Prípadné triedenie správ do priečinkov je možné realizovať až na strane klienta.
IMAP (Internet Message Access Protocol) – je dokonalejší typ poštového protokolu, ktorý rešpektuje priečinky a ich stromovú štruktúru tak, ako je uložená na serveri. Po vytvorení takéhoto konta sa štruktúra priečinkov preberá automaticky zo servera. Tento protokol na rozdiel od POP3 zabezpečuje, že štruktúra priečinkov a pošta v nich je uložená rovnako na serveri ako aj v klientovi.
SMTP (Simple Mail Transfer Protocol) – je jednoduchý protokol slúžiaci na odosielanie elektronickej pošty.
SSL (Secure Sockets Layer) – protokol slúžiaci na bezpečnú komunikáciu medzi internetovými servermi pomocou HTTPS, čo je zabezpečená verzia protokolu HTTP. Po vytvorení SSL pripojenia (session) je komunikácia medzi serverom a klientom šifrovaná a teda aj zabezpečená.
TLS (Transport Layer Security) – protokol, ktorý umožňuje vzájomnú autentifikáciu obidvoch strán spojenia pomocou výmeny certifikátov a umožňuje zostaviť bezpečný šifrovaný kanál pre ďalšiu komunikáciu.
[bookmark: SECTION00055200000000000000]Šifrovanie správ elektronickej pošty
Väčšina protokolov pre transport elektronickej pošty je zameraná takmer výlučne na funkčnosť a implementujú len minimum bezpečnostných prvkov. Správy elektronickej pošty sú prenášané v otvorenej forme, bez zabezpečenie integrity a autenticity. Na tento stav sa snažia reagovať systémy realizujúce šifrovanie správ elektronickej pošty spôsobom end-to-end, čiže priamo v poštových systémoch odosielateľa a príjemcu správy. Odosielateľov systém správu podpíše a/alebo zašifruje a odošle, správa sa prenesie štandardným systémom elektronickej pošty a doručí sa príjemcovi. Príjemcov systém zistí, že správa je zabezpečená a pred zobrazením ju rozšifruje a overí podpis odosielateľa. Najzložitejšou časťou je manažment kľúčov, pretože momentálne nie práve najbezpečnejší Internet neposkytuje metódy bezpečného transportu kľúčového materiálu.
Princíp bezpečnej elektronickej pošty je založený na asymetrickom šifrovaní RSA, ktorý využíva privátne a verejné kľúče klientov. Správu ktorú zašifrujete pomocou jedného kľúča, viete dešifrovať len pomocou druhého. Elektronická správa využívajúca prvky S/MIME bezpečnosti môže byť:
· elektronicky podpísaná 
· šifrovaná 
· elektronicky podpísaná a šifrovaná 
[bookmark: _GoBack]Elektronický podpis je reťazec znakov pevnej dĺžky, ktorý vznikne aplikovaním hashovacej funkcie na telo správy, zašifrovaný privátnym kľúčom odosielateľa. Príjemca okrem podpísanej správy dostane aj certifikát odosielateľa, pomocou ktorého klient automaticky preverí integritu správy. Elektronický podpis zároveň zabezpečuje neodmietnuteľnosť zodpovednosti odosielateľa správy, ako jednoznačného vlastníka privátneho kľúča. Dôvernosť správy je zabezpečená šifrovaním správy odosielateľom pomocou verejného kľúča príjemcu, za predpokladu že odosielateľ už vlastní tento verejný kľúč.
Používanie bezpečnej pošty predpokladá, že účastníci korešpondencie majú inštalované vo svojich prehliadačoch osobné certifikáty a certifikát certifikačnej autority PSCA (inštaláciu môžete vykonať tu). Aby Vaši partneri Vám mohli posielať šifrovanú správu musia získať Váš verejný kľúč. Najjednoduchší spôsob ako to urobiť je, že im pošlete elektronicky podpísanú správu, súčasťou ktorej je Váš certifikát, teda aj verejný kľúč. 

